Rīga, 2024.gada 20.novembrī

Nr. LDGA-V-22-11/2024

**Saeimas Sociālo un darba lietu komisijas**

**priekšēdētājam A.Bērziņa kungam**

**un komisijas deputātiem**

***Par likumprojektu Grozījumi likumā “Par valsts pensijām” (687/Lp14, 3.las.)***

Latvijas Daudzbērnu ģimeņu apvienība (Apvienība) lūdz Sociālo un darba lietu komisiju 2024.gada 26.novembra sēdē atkārtoti vērtēt likuma “Par valsts pensijām” Pārejas noteikumu 2.punktu, kurš paredz, ka sievietēm, kas audzinājusi bērnu no dzimšanas līdz 8 gadu vecumam periodā no 1991.gada 1.janvāra līdz 1995.gada 31.decembrim apdrošināšanas stāžs tiek ieskaitīts tikai tad, ja par šo periodu apdrošināšanas iemaksas veica darba devējs vai pašas.

Laika periodā no 1991.-1995.gadam piedzima 138’812 bērnu (skatīt Tabulu Nr.1), t.sk. 17’272 bērni piedzima sievietēm, kuru vecums bija 19 vai mazāk gadu.

*Tabula Nr.1*



Uzskatām, ka likuma prasība sievietēm veikt pašām apdrošināšanas iemaksas, lai bērna aprūpes periodu ieskaitītu darba stāžā, ir netaisnīga salīdzinājumā pret sievietēm, kas bērnu kopušas līdz 1991.gada 1.janvārim un pēc 1995.gada 31.decembra, kad bērna kopšanas laiks tika ieskaitīts darba stāžā neatkarīgi no apdrošināšanas iemaksu veikšanas.

Uzskatām, ka izrietoši no šodienas sociālās apdrošināšanas sistēmas regulējuma tvēruma sievietēm, kas no 1991.gada 1.janvāra līdz 1995.gada 31.decembrim kopušas bērnu vismaz 1,5 gada vecumam, šis periods ir jāieskaita darba stāžā neatkarīgi no apdrošināšanas iemaksu veikšanas.

Esam lūguši Valsts Sociālās apdrošināšanas aģentūrai sniegt datus, par cik sievietēm, kuras kopa zīdaiņus, kas dzimuši šajā periodā, tika veiktas darba devēju un pašu sieviešu apdrošināšanas iemaksas. Diemžēl pagaidām šādu informāciju neesam saņēmuši.

Tāpat Apvienībā ir griezušās vairākas sievietes, kas laikā no 1991.gada 1.janvārim un pēc 1995.gada 31.decembra ir dzemdējušas vairākus bērnus, kas apgalvo, ka iemaksas bija individuāli veikušas, bet bērnu kopšanas laiks tomēr nav ieskaitīts darba stāžā.

Vēršam uzmanību, ka šodien pensijas vecumu sasniegušas mazāk kā 10% no sievietēm, kas dzemdēja laikā no 1991.gada 1.janvāra līdz 1995.gada 31.decembrim, tādēļ neatzītā darba stāža problēma par zīdaiņa aprūpes laiku vēl nav kļuvusi pietiekami aktuāla.

Aicinām Sociālo un darba lietu komisiju atlikt likumprojekta Grozījumi likumā “Par valsts pensijām” (687/Lp14, 3.las.) skatīšanu līdz brīdim, kad saņemti Valsts Sociālās apdrošināšanas aģentūras dati par bērna kopšanas laikā apdrošinātajām sievietēm, kas dzemdējušas laikā no 1991.gada 1.janvāra līdz 1995.gada 31.decembrim, un deputātiem bijusi iespēja izvērtēt Pārejas noteikuma 2.punkta nosacījumu samērīgumu.

Patiesā cieņā Elīna Treija

Latvijas Daudzbērnu ģimeņu apvienības

Valdes priekšsēdētāja